โลกเฮรับอีซีบีซื้อบอนด์
ผลตอบแทนพันธบัตรสเปนลดฮวบหุ้นโลกพร้อมใจกระเตื้อง
8 ก.ย. 2555

ผลตอบแทนพันธบัตรสเปนลดฮวบหุ้นโลกพร้อมใจกระเตื้อง
บอนด์สเปนรับข่าวดี อีซีบีเข้าแทรกแซงตลาดพันธบัตร ดอกเบี้ยลดฮวบหลุดแนวรับ 6% แล้ว 
ตลาดพันธบัตรตลอดจนตลาดทุนโลกขานรับนโยบายธนาคารกลางยุโรป (อีซีบี) ที่ประกาศแผนเตรียมเข้าซื้อพันธบัตรชาติสมาชิกยูโรโซนที่มีปัญหา ซึ่งจะช่วยผ่อนคลายความตึงเครียดในตลาดพันธบัตร และดึงให้ผลตอบแทนในการระดมทุนของหลายชาติยูโรโซนลดต่ำลง
เมื่อวันที่ 7 ก.ย. ผลตอบแทนพันธบัตรรัฐบาลสเปนซึ่งเคยพุ่งสูงทะลุ 7% นั้น ได้เริ่มปรับลดลงมาแล้ว โดยลงไปอยู่ต่ำกว่าระดับ 6% เป็นครั้งแรกในรอบหลายเดือน โดยพันธบัตรรัฐบาลสเปนระยะ 10 ปี ได้ลงไปอยู่ที่ 5.893% จากเดิมในวันก่อนหน้าที่ 6.30% 
นอกจากนั้น ดอกเบี้ยพันธบัตรระยะ 10 ปีของอิตาลี ก็ปรับลดลงไปเช่นกัน โดยไปอยู่ที่ 5.198% จากเดิมที่ 5.261% 
ที่ผ่านมา ทั้งสเปนและอิตาลีถือเป็น 2 ชาติล่าสุดของกลุ่มยูโรโซนที่ถูกจับตาอย่างใกล้ชิดว่าอาจจะต้องรับความช่วยเหลือจากสหภาพยุโรปในเร็วๆ นี้ หลังจากที่ก่อนหน้านี้อัตราผลตอบแทนพันธบัตรของทั้งสองชาติได้พุ่งขึ้นระหว่าง 6-7% ทำให้ การระดมทุนผ่านตลาดพันธบัตรเป็นไปได้ยากมากขึ้น
ทั้งนี้ ธนาคารกลางยุโรปได้ประกาศแผนการเข้าซื้อพันธบัตรในตลาดรองแบบไม่จำกัดจำนวน เพื่อดึงให้ผลตอบแทนพันธบัตรของหลายชาติลดต่ำลงมา
นอกจากนั้น ตลาดทุนทั่วโลกยังตอบรับต่อแผนดังกล่าวอย่างคึกคัก โดยดัชนีเอสแอนด์พี500 ตลาดหุ้นวอลสตรีต ได้ปรับตัวขึ้นมากที่สุดแตะระดับสูงสุดนับตั้งแต่เดือน ธ.ค. 2007 เป็นต้นมา โดยปรับขึ้น 28.68 จุด ไปอยู่ที่ 1,432.12 จุด ส่วนดัชนีอุตสาหกรรมดาวโจนส์ปรับขึ้น 244.52 จุด อยู่ที่ 13,292 จุด และดัชนีแนสแด็ก ปรับขึ้น 66.54 จุด อยู่ที่ 3,135.81 จุด 
สำหรับตลาดหุ้นเอเชียเมื่อวันที่ 7 ก.ย. ก็ปรับขึ้นกันถ้วนหน้า โดยตลาดหุ้นโตเกียวเพิ่มขึ้น 2.2% ตลาดหุ้นฮ่องกงเพิ่มขึ้น 2.5% และตลาดหุ้นโซลปรับขึ้น 2.57%
ขณะที่ค่าเงินยูโรก็แข็งค่าขึ้นมาทันทีเมื่อวันที่ 7 ก.ย. โดยเมื่อเทียบกับค่าเงินเยนของญี่ปุ่น ปรากฏว่าสามารถแข็งค่าขึ้นไปอยู่เหนือระดับ 100 เยนต่อยูโรได้ โดยในการซื้อขายช่วงบ่ายเมื่อวันที่ 7 ก.ย. เงินยูโรได้ขึ้นไปแตะที่ 100.08 เยนต่อยูโร
บรรดาผู้นำยุโรปต่างแสดงความยินดีต่อการตัดสินใจเข้าแทรกแซงตลาดพันธบัตรของอีซีบีในครั้งนี้ โดยทางด้านนายกรัฐมนตรี เดวิด คาเมรอน แห่งอังกฤษ และประธานา ธิบดี ฟรองซัวส์ ออลลองด์ แห่งฝรั่งเศส ซึ่งอยู่ในระหว่างการหารือกันที่กรุงลอนดอน ให้ความเห็นว่าถือเป็นเรื่องน่ายินดีที่อีซีบีได้มีจุดยืนที่มั่นคงมากขึ้นต่อการแก้ไขปัญหาของยูโรโซน